
Mérsékelt hipofrakcionálás szimultán integrált boost technikával a prosztatarák külső sugárkezelésében
Bevezetés: A prosztatarák sugárbiológiai tulajdonságai miatt (α/β~1,5-3) a hipofrakcionálás
alkalmazása előnyös. Nagy kockázatú betegeknél az okkult kismedencei nyirokcsomó áttétek
valószínűsége 20% feletti, ezért a lokorégionális besugárzás pozitív hatással lehet a
daganatmentességre. A vékony- és vastagbelek közelsége miatt a kismedence csak
konvencionális frakciónálással látható el (1,8-2Gy/nap), a dülmirigyre hipofrakcionálás
biztonsággal végezhető.
Célkitűzések: Prospektív vizsgálatunk célja a prosztatarák definitív terápiájaként alkalmazott
mérsékelten hipofrakcionált (mHF), intenzitásmodulált külső sugárkezelés (IMRT) klinikai
eredményeinek elemzése, illetve a szimultán integrált boost (SIB) technikával végzett
sugárkezelés késői radiogén urogenitális (UG) és gasztrointesztinális (GI) mellékhatások
vizsgálata.
Módszerek: 2015 és 2017 között 155 közepes és nagy kockázatú prosztatarákos beteget
kezeltünk. A besugárzáshoz kúpsugaras CT-t vagy arany markeres képvezérlést, IMRT-t és
SIB kezelési sémát használtunk a következő dózisok alkalmazásával: prosztata: 70Gy/2,5Gy
(EQD2=80Gy), prosztata+ondóhólyagok: 70Gy/2,05Gy (EQD2=58Gy), illetve a kismedence:
50,4Gy/1,8Gy (EQD2=50Gy). A kezelés hossza 5 hét és 3 nap volt (28 frakció). A
mellékhatásokat az RTOG/EORTC pontrendszere alapján osztályoztuk.
Eredmények: A medián követési idő 60 hónap volt. A késői grade 3-as UG és GI
mellékhatások gyakorisága 5% és 3% volt. Korai grade 3-as UG és GI mellékhatást 1-1%-ban
észleltünk. Grade 4-es vagy súlyosabb mellékhatás egyik típusból sem fordult elő. A
biokémiai relapszusmentes túlélés és a betegségmentes túlélés 5 évnél, Kaplan-Meier görbe
alapján 88,6% és 91,8% volt. A kismedencei nyirokcsomó régiók besugárzása nem növelte a
radiogén mellékhatások gyakoriságát, súlyosságát (p>0,05). A teljes kezelés hossza összesen
2,5 héttel rövidült a konvencionális frakcionáláshoz képest.
Következtetések: A mérsékelt hipofrakcionálás SIB technikával hosszú távon biztonságos és
kiváló eredményekkel rendelkező kezelési alternatíva prosztatarákos betegek kuratív
kezelésében. A sugárkezelések által kiváltott mellékhatások gyakorisága és súlyossága az
irodalomban fellelhető adatokkal összeegyeztethető.



